Casa Olano

Casa Olano (katalanez, Olano Etxea, eta baita Casa Elcano - Elkano Etxea izenez ere ezaguna), Bartzelonako Eixampleko Gracia pasealekuko 60. zenbakian dagoen eraikina da, interes lokaleko ondasun kultural gisa katalogatua.

 Historia 
1882an Tiberi Sabater arkitektoak proiektatu zuen José Antonio Olano Iriondo Bilboko ontzi-jabearentzat. Haren semeak ere, José Enrique Olano Loyzaga Figolseko kondea izango zenak, bere etxea hau izan zuen.

Espainiako Gerra Zibilaren kontestuan, lehen Eusko Jaurlaritza eratu ondoren 1936ko urrian, Jaurlaritzaren Kataluniako egoitza etxe honetan ezarri zen. 1937ko ekainean, Jaurlaritzaren erbesteko lehen egoitza izan zen hau. Jose Antonio Agirre lehendakaria bertan egon zen 1939ko otsailera arte, non Agirrek eta Lluís Companys Generalitateko presidenteak ebakuatu egin zuten Bartzelona, eta Frantziarako muga elkarrekin gurutzatu zuten.  Jaurlaritzaren erbesteko hurrengo egoitza Parisen egon zen Marceau etorbideko 11.ean.

Gracia pasealekuan inskripzioa dago Jaurlaritzaren egoitza izan zela gogoratzen duena.

 Deskribapena 
Beheko solairua eta beste lau solairu ditu. Estalitako patio baten inguruan antolatzen da, eta eskilara komunitario bakarra du. Etxean diren pisuak oso zabalak dira eta argiztapen handia dute, bai fatxada nagusitik, bai atzeko fatxadatik, bai patiotik. Fatxadak sei irekidurako konposizioa du. Teilatua laua da eta azotea du.

Fatxadan nabarmenak dira balkoietako balaustrada konplexuak eta tribuna, balkoi eta erlaitzen azpian apaindutako harburuak. Francesc Font Ponsek egindako Elkano nabigatzailearen estatua nabarmentzen da, solairu nagusiko hnitxo baten barruan. Lehen jabeak euskal ontzigintzarekin zuen loturagatik egindako eskaera izan zen, eta harrezkero eraikinari izen alternatiboa ere eman dio.

 Iruditegia 

 Erreferentziak 

 Kanpo estekak 

Kategoria:Gràcia pasealekua
Kategoria:Erbesteko Eusko Jaurlaritza
Kategoria:Espainiako Gerra Zibila Katalunian
Kategoria:Eusko Jaurlaritzaren egoitzak
Kategoria:Bartzelonako etxeak